Et kraftigt blæsevejr har ramt landsdelen anden juledag, og for kort tid siden nåede vindstødene på havnen i Hanstholm helt op på 33,8 meter i sekundet. - Der er rimelig godt gang i den, fortæller vagthavende havneassistent Jesper Røge-Nielsen. Når vinden når over 32,5 meter i sekunder kategoriseres det som orkan. DMI havde på forhånd varslet, at der skulle komme vindstød af stormstyrke (24,5 til 28,5 meter i sekundet), men orkanstyrke kom bag på havneassistenten. - Det skulle ikke være så slemt, så vi er da lidt overraskede. Det kom sådan ret hurtigt - indenfor kort tid, fortæller Jesper Røge-Nielsen. Heldig vindretning Vinden kommer fra sydvest, og det er heldigt, vurderer han. - Det er okay. Det havde været værre, hvis det var norvest, for så står søen direkte ind i indsejlingen. Mens stødene har nået orkanstyrke, har middelvinden nået stormstyrke, så der er ingen tvivl om, at det river og rusker på havnen lige nu, men det er de heldigvis vant til i Hanstholm. - Jeg har lige været ude og køre, og der er ingen skader nogen steder. Det er kun baljer, der flyver rundt, fortæller Jesper Røge-Nielsen. Flere andre steder har man også haft meget blæsende vejr med vindstød af stormstyrke, oplyser TV 2 Vejret. I Silstrup nær Thisted i Thy, i Thyborøn og ved Kegnæs på Als har der været vindstød af stormstyrke. Vinden forventes at aftage i løbet af eftermiddagen.
I Hanstholm blev de overraskede, da der pludselig var storm med vindstød på 33,8 meter i sekundet. Det er orkanstyrke.